Birth of the Cool
Store norske leksikon,Kunst og estetikk,Musikk,Jazz,Jazzens historie
Birth of the Cool er tittel på en serie jazzinnspillinger av stor historisk betydning, gjort av Miles Davis' orkester i 1949 og 1950.
I utgangspunktet var dette et eksperimentelt orkester med ni medlemmer, seks blåsere (blant annet fransk horn og tuba) samt rytmeseksjon, som hadde sin eneste spillejobb på jazzklubben Royal Roost to uker i september 1948. Under musikalsk ledelse av Davis, Gil Evans og Gerry Mulligan ville man overføre det klangbildet som Evans hadde frembrakt for Claude Thornhills storband til et mindre format. Orkesteret, med litt skiftende besetning, spilte inn tolv komposisjoner, og åtte av disse ble utgitt på fire 78-plater. I 1957 ble samtlige tolv titler utgitt på LP, og produsenten fant da på den historisk ikke helt korrekte albumtittelen Birth of the Cool, en tittel disse innspillingene siden er kjent under. Les mer i Store norske leksikon jazz cool jazz Miles Davis